評書
作者：陳宓
朝代：宋

paragraphs: 我非識字空有志，丱角已探翰墨場。
于今四十竟何益，聊取上代資平章。
率更清峭骨骼堅，雲厭古柏微春陽。
虞君態度絕可愛，皎皎玉女乘鸞翔。
褚君妍姿媚人眼，晚歲亦復兀老蒼。
薛君風味寧不好，未免籍湜屢仆僵。
太宗天性好儒翰，右軍墨寶三千張。
君臣刻意事摹倣，往往一造夫子堂。
終然却視不可及，長松貞潔白玉剛。
以言其體莫減增，以言其健不屈彊。
以言其肌不露骨，以言其媚中含霜。
仙人溷跡在塵世，欲自揜晦終遺光。
豈如今人作瀟洒，曼膚平脅施羅裳。
安得刀圭換凡骨，飛上青天原此術。